പാകിസ്താനുമായുള്ള നയതന്ത്രബന്ധത്തെക്കുറിച്ച് ചോദിച്ച മാധ്യമപ്രവര്ത്തകന് ചുട്ട മറുപടിയുമായി അഫ്ഗാന് നായകന് ദുബൈ: ട്വന്റി20 ലോകകപ്പിലെ സൂപ്പര് 12 പോരാട്ടത്തില് കരുത്തരായ പാകിസ്താനെ വിറപ്പിച്ചാണ് അഫ്ഗാനിതാന് കീഴടങ്ങിയത്. മത്സരശേഷമുള്ള വാര്ത്താ സമ്മേളനത്തില് അഫ്ഗാന്പാക് നയതന്ത്രബന്ധത്തെക്കുറിച്ചുള്ള മാധ്യമപ്രവര്ത്തകന്റെ ചോദ്യങ്ങള്ക്ക് ഉത്തരം നല്കാന് അഫ്ഗാന് നായകന് മുഹമ്മദ് നബി തയാറായില്ല. രാജ്യത്തെ സര്ക്കാര് മാറിയത് കളിക്കാരില് സമ്മര്ദം ഉണ്ടാക്കിയിട്ടുണ്ടോ എന്നതായിരുന്നു ആദ്യത്തെ ചോദ്യം. പുതിയ യുഗം ആരംഭിക്കുകയും പാകിസ്താനുമായുള്ള ബന്ധം മുന്കാലത്തേക്കാള് മികച്ചതായിരിക്കുകയും ചെയ്യുന്നത് അഫ്ഗാന് ക്രിക്കറ്റിന്റെ വളര്ച്ചയെ സഹായിക്കുമോ എന്നതായിരുന്നു രണ്ടാമത്തെ ചോദ്യം. നമുക്ക് ക്രിക്കറ്റിനെ കുറിച്ച് സംസാരിക്കാമെന്നായിരുന്നു നബിയുടെ മറുപടി. തങ്ങള് നല്ല തയാറെടുപ്പോടെയും ആത്മവിശ്വാസത്തോടെയുമാണ് ലോകകപ്പ് കളിക്കാനെത്തിയതെന്നും ക്രിക്കറ്റുമായി ബന്ധപ്പെട്ട ചോദ്യത്തിന് മറുപടി പറയാമെന്നും നബി തറപ്പിച്ച് പറഞ്ഞു. മാധ്യമപ്രവര്ത്തകന്റെ ചോദ്യത്തിന് പക്വതയോടെ മറുപടി പറഞ്ഞ നബിയുടെ വിഡിയോ സാമൂഹിക മാധ്യമങ്ങളില് വൈറലായി.പാകിസ്താന് മൂന്നാം ജയം അഫ്ഗാനെ പരാജയപ്പെടുത്തിയത് അഞ്ച് വിക്കറ്റിന്ട്വന്റി20 ലോകകപ്പില് പാകിസ്താന് തുടര്ച്ചയായ മൂന്നാം ജയം സ്വന്തമാക്കി. ഗ്രൂപ് രണ്ടില് രണ്ടാം ജയം തേടിയിറങ്ങിയ അഫ്ഗാനിസ്താനെ അഞ്ചു വിക്കറ്റിനാണ് പാക് പട മുട്ടുകുത്തിച്ചത്.ആദ്യം ബാറ്റ് ചെയ്ത അഫ്ഗാന് 20 ഓവറില് ആറു വിക്കറ്റിന് 147 റണ്സെടുത്തപ്പോള് പാകിസ്താന് ആറു പന്ത് ബാക്കിയിരിക്കെ അഞ്ചു വിക്കറ്റ് നഷ്ടത്തില് ലക്ഷ്യത്തിലെത്തി. നായകന് ബാബര് അസം 47 പന്തില് 50, ഫഖര് സമാന് 25 പന്തില് 30, ആസിഫ് അലി ഏഴു പന്തില് 25 എന്നിവരുടെ മികവിലായിരുന്നു പാക് വിജയം.രണ്ടു വിക്കറ്റെടുത്ത റാഷിദ് ഖാെന്റ നേതൃത്വത്തില് അഫ്ഗാന് അവസാനം വരെ പൊരുതി. 12 പന്തില് ജയിക്കാന് 24 റണ്സ് വേണ്ടിയിരിക്കെ 19ാം ഓവറില് നാലു കൂറ്റന് സിക്സുമായി ആസിഫ് അലി പാകിസ്താനെ ജയത്തിലെത്തിക്കുകയായിരുന്നു. ആസിഫ് അലിയാണ് കളിയിലെ കേമന്.നേരത്തേ, ടോസ് നേടി ബാറ്റിങ് തെരഞ്ഞെടുത്ത അഫ്ഗാന് തുടക്കത്തില് തകര്ന്ന് ഒരുഘട്ടത്തില് നാലിന് 39 എന്ന നിലയിലായിരുന്നു. ഹസ്റത്ത് സസായ് 0, മുഹമ്മദ് ഷഹ്സാദ് 8, റഹ്മത്തുല്ല ഗുര്ബാസ് 10, അസ്ഗര് അഫ്ഗാന് 10 എന്നിവര് കാര്യമായ സംഭാവന നല്കാതെ മടങ്ങിയതാണ് അഫ്ഗാന് വിനയായത്. കുറച്ചുനേരം പിടിച്ചുനിന്ന കരീം ജനത്ത് 15, നജീബുല്ല സദ്റാന് 22 എന്നിവരും വൈകാതെ മടങ്ങിയതോടെ ആറിന് 76 എന്ന നിലയിലായി അഫ്ഗാന്.എന്നാല്, പിന്നീടെത്തിയ നായകന് മുഹമ്മദ് നബിയും ഗുല്ബുദ്ദീന് നയ്ബും പുറത്താവാതെ 35 റണ്സ് വീതമെടുത്ത് പിടിച്ചുനിന്നത് അഫ്ഗാന് ജീവന് പകര്ന്നു. 13ാം ഓവറില് ഒരുമിച്ച ഇരുവരും പിരിയാത്ത ഏഴാം വിക്കറ്റ് കൂട്ടുകെട്ടില് 43 പന്തില് 71 റണ്സാണ് അഫ്ഗാന് സ്കോര്ബോര്ഡില് എഴുതിച്ചേര്ത്തത്.നബി 32 പന്തില് അഞ്ചു ബൗണ്ടറിയടിച്ചപ്പോള് നയ്ബ് 25 പന്തില് ഒരു സിക്സും നാലു ഫോറുമടിച്ചു. ഇമാദ് വസീം രണ്ടു വിക്കറ്റ് വീഴ്ത്തിയപ്പോള് ഷഹിന്ഷാ അഫ്രീദി, ഹാരിസ് റഊഫ്, ഹസന് അലി, ശദാബ് ഖാന് എന്നിവര് ഓരോ വിക്കറ്റ് വീതമെടുത്തു.